
A stroncium hatása az Al-Si öntészeti ötvözetek szövetszerkezetére

Az alumínium öntészeti ötvözetek fontos csoportját alkotják az Al-Si ötvözetek, melyek széleskörű felhasználással rendelkeznek, legfőképp az autóiparban, de akár az űrhajózás területén is találkozhatunk velük. Egy adott ötvözet felhasználási területét a belőle készült öntvény fizikai és mechanikai tulajdonságai határozzák meg, melyet kémiai összetételük és szövetszerkezetük befolyásol. A hipoeutektikus Al-Si öntészeti ötvözetek esetén a szövetszerkezet két fő alkotója a primér α-Al szilárdoldat dendritek és az Al-Si eutektikum, így a mechanikai tulajdonságok leginkább ezek tulajdonságaitól függnek.
Az eutektikum képződésekor a szilícium durva, lemezes formában kristályosodik, mely mechanikai szempontból előnytelen az öntvényre nézve, hiszen az éles sarkok feszültséggyűjtő helyek, így a használat során törést eredményezhetnek. Ezen morfológia megváltoztatására az Al-Si öntészeti ötvözetekhez módosító anyagként stronciumot adagolnak, melynek hatására az eutektikus Si gömbszerű alakban kristályosodik, javítva ezzel az adott öntvény mechanikai tulajdonságait. A stroncium már pár száz ppm mennyiségben kifejti módosító hatását, a gyakorlatban alkalmazott mennyiség: 150-250 ppm.
Dolgozatomban a különböző mennyiségekben alkalmazott Sr szövetszerkezetre gyakorolt hatását vizsgálom, melynek keretén belül többféle mérési módszert is alkalmaztam. Az általam vizsgált ötvözetek módosítottságának jellemzését morfológiai paraméterek segítségével végeztem számítógépes képelemzést alkalmazva. Továbbá – két különböző módszerrel feloldott mintában – ICP eljárással a Kémiai Intézetben meghatároztuk, hogy az atomosan oldott Sr mellett mekkora mennyiségben található vegyületben kötött Sr.



